<classify> MAWAZIRI watatu wamewaeleza wafanyabiashara wa Kariakoo jijini Dar es Salaam kuwa serikali itaendelea kuwawekea mazingira mazuri na wezeshi wafanyabiashara ili waendelee kufanya biashara zao na kulipa kodi.Kauli hiyo imetolewa na Waziri wa Fedha na Mipango, Dk Philip Mpango na Waziri wa Viwanda, Biashara na Uwekezaji, Charles Mwijage na Waziri wa Ujenzi, Uchukuzi na Mawasiliano, Isack Kamwelwe pamoja na Kamishna Mkuu wa Mamlaka ya Mapato Tanzania TRA, Charles Kichere walipokutana na Jumuiya ya Wafanyabiashara Tanzania.Walisema hayo katika mkutano wa wafanyabiashara wa Kariakoo, mawaziri hao watatu na watendaji wakuu wa wizara hizo. Mwenyekiti wa jumuiya hiyo, Mchungaji Silver Kiondo alisema wafanyabiashara ndogo wamachinga ni lango la kutorosha mapato ya serikali, kwa kuwa kuna wafanyabiashara wakubwa Karikaoo ambao wamekuwa wakifunga maduka na kusambaza mizigo yao kupitia wamachinga.Mchungaji Kiondo alisema serikali inapoteza mapato yake kutokana na wamachinga na kusema kuwa hatua madhubuti, inapaswa kuchukuliwa ili kukabiliana na hali hiyo. Tukiwa wazalendo machinga wanatupa mzigo wa kukusanya kodi...machinga hatuna ugomvi nao ni watanzania wenzetu na ni wadogo zetu, ila serikali isipoweka utaratibu wenye uzalendo wa kweli tukachukulia jambo hili kisiasa tunaua nchi yetu. Sasa hivi kuna watu ambao hawafungui maduka wanaweka mizigo stoo na wanasambaza kupitia machinga, alisema.Alisema; Wafanyabiashara tumekuwa tukisema na tunaendelea kusema kwamba mapato yanapotea, hii nchi ni yetu sote na kama wafanyabiashara tunaomba jambo hili liangaliwe kwa sura ya pili ya kiuchumi ili kutimiza azma nzuri ya Rais, John Magufuli pasipokuwa na hujuma ya uchumi. Aidha alisema wafanyabiashara wa Kariakoo, wengi wamekuwa wakifunga biashara zao kutokana na kamatakamata inayofanywa na TRA na polisi kusaka wasiofunga mashine za kukusanya mapato kielektroniki EFDs.Pia, walisema vitendo vya rushwa vimeongezeka kutokana na baadhi ya watumishi hao wasio waaminifu na hivyo kuikosesha serikali mapato. Alisema wafanyabiashara wa kutoka nje, wamekuwa wakilikimbia soko la Kariakoo kutokana na usumbufu wanaoupata na hivyo kufanya soko kukosa utulivu. Alisisitiza kwamba wanaunga mkono juhudi za serikali katika kudhibiti viwango vya ubora wa bidhaa, bali taasisi zinazofanya kazi ya ukaguzi zinatakiwa ziwe kitu kimoja.Alisema taasisi hizo ambazo ni TFDA, TBS na FCC kila moja inafanya kazi kivyake, hivyo kufanya wafanyabiashara wa bidhaa mchanganyiko hasa wa urembo, ambao makontena yao yana mchanganyiko wa bidhaa zaidi ya 100, kukwama endapo bidhaa moja ikibainika ina kasoro. Aliwaomba wafanyabiashara wa Tanzania kupewa fursa zaidi na kuwekewa mazingira mazuri ya kibiashara, kwa kuwa kwa sasa katika maeneo ya Kariakoo kumekuwa na wachuuzi wengi raia wa mataifa ya nje na hivyo kuwafanya kushindwa kushindana nao kibiashara.Mwenyekiti huyo alisema changamoto nyingine inayowakabili ni kupanda kwa kodi holela bila wafanyabiashara kushirikishwa, hivyo kuwafanya wengine kushindwa kukomboa mizigo yao bandarini. Kero nyingine kwa wafanyabiashara hao ni kauli mbaya za baadhi ya watumishi wa TRA. Akijibu kero na malalamiko ya wafanyabiashara hao, Dk Mpango alisema kuwa wameyapokea na watayafanyia kazi kama wizara ili kutoa majibu na mrejesho muafaka, ambao utaleta matokeo chanya kwa wote.Aidha, alisema wataendelea kuweka mazingira mazuri na wezeshi kwa wafanyabiashara ili waendelee kufanya biashara zao na kulipa kodi. Alisema kuwa wamekuwa na utaratibu kila Novemba na Desemba, kutoa tangazo na kupokea maoni ya mabadiliko ya kodi kila mwaka. Mwijage alisema wataendelea kuruhusu bidhaa kutoka nje, kuingia nchini kwa kuwa hata Watanzania wanauza nje.Aliwataka wafanyabiashara hao kuwa waaminifu, kwa kuwa wengine walikuwa wakiingiza bidhaa zisizofaa. Kamwelwe alitaka mamlaka zinazohusika na ukaguzi na utoaji wa mizigo bandarini, kuhakikisha wanaangalia uwezekano wa kuzuia mizigo inayoonekana ina kasoro katika makontena na kuitoa, ambayo haina tatizo ili kutowakwamisha wafanyabiashara. Mkutano huo ni utekelezaji wa agizo la Rais Magufuli la kuwataka mawaziri, kukutana na wafanyabiashara ili kujua changamoto wanazokuana nazo katika biashara ili wazifanyie kazi.  <topic>: kitaifa 